เกิดอะไรขึ้นกับ AOT เช้านี้หุ้นตก มูลค่าหายไป 3 หมื่นล้าน
ความอลหม่านเกิดขึ้นเช้านี้ในตลาดหุ้นไทย และหุ้นที่ซื้อขายร้อนแรงกันมากสุดก็คือ บริษัทท่าอากาศยานไทย หรือ AOT  AOT เป็นบริษัทใหญ่อันดับ 2 ในตลาดหลักทรัพย์ รองจาก ปตท. บริษัทนี้มีมูลค่ากว่า 1 ล้านล้านบาท แต่วันนี้ หุ้นบริษัท AOT ตกลงกว่า 3% คิดเป็นมูลค่ากว่า 30,000 ล้านบาท ด้วยมูลค่าเท่านี้ จะมากกว่ากำไรทั้งปีที่ AOT ทำได้เสียอีก  แล้วเกิดอะไรขึ้นกับ AOT? ลงทุนแมนจะเล่าให้ฟัง
9 ธ.ค. 2562

เกิดอะไรขึ้นกับ AOT เช้านี้หุ้นตก มูลค่าหายไป 3 หมื่นล้าน / โดย ลงทุนแมน
ความอลหม่านเกิดขึ้นเช้านี้ในตลาดหุ้นไทย และหุ้นที่ซื้อขายร้อนแรงกันมากสุดก็คือ บริษัทท่าอากาศยานไทย หรือ AOT
AOT เป็นบริษัทใหญ่อันดับ 2 ในตลาดหลักทรัพย์ รองจาก ปตท.
บริษัทนี้มีมูลค่ากว่า 1 ล้านล้านบาท
แต่วันนี้ หุ้นบริษัท AOT ตกลงกว่า 3% คิดเป็นมูลค่ากว่า 30,000 ล้านบาท
ด้วยมูลค่าเท่านี้ จะมากกว่ากำไรทั้งปีที่ AOT ทำได้เสียอีก
แล้วเกิดอะไรขึ้นกับ AOT?
ลงทุนแมนจะเล่าให้ฟัง
เรื่องนี้มีสาเหตุหลักมาจาก เมื่อไม่กี่วันที่ผ่านมา กระทรวงคมนาคมได้มอบหมายให้ศึกษา ข้อกฎหมาย ในเรื่องของการแบ่งรายได้ PSC (Passenger Service Charge) หรือ ค่าบริการผู้โดยสารขาออกของ AOT เข้ากองทุนหมุนเวียนกรมท่าอากาศยาน เพื่อนำไปพัฒนา สนามบินทั้ง 28 แห่งของกรมท่าอากาศยาน
นั่นหมายความว่าทุกๆรายได้ที่ AOT ได้จะต้องเสียส่วนแบ่งให้กับกรมท่าอากาศยาน
และนั่นก็จะส่งผลให้กำไรของ AOT ลดลงนั่นเอง
แล้วมันกระทบมากขนาดไหน?
ปัจจุบัน AOT มีสนามบินอยู่ภายใต้การบริหารทั้งหมด 6 แห่ง คือ
ท่าอากาศยานสุวรรณภูมิ ท่าอากาศยานดอนเมือง ท่าอากาศยานภูเก็ต ท่าอากาศยานเชียงใหม่ ท่าอากาศยานหาดใหญ่ และ ท่าอากาศยานแม่ฟ้าหลวงเชียงราย
โดยสัดส่วนรายได้ทั้งหมดของบริษัท มาจาก
ค่าบริการผู้โดยสารขาออก (PSC) 42.6%
รายได้ส่วนแบ่งผลประโยชน์ (CCR) 27.8%
รายได้เกี่ยวกับบริการ (SVR) 12.8%
ค่าบริการสนามบิน (LPC) 11.8%
ค่าเช่าสำนักงานและอสังหาริมทรัพย์ (OPR) 3.7%
ค่าเครื่องอำนวยความสะดวก (ASC) 1.3%
แสดงให้เห็นว่า ค่าบริการผู้โดยสารขาออก (PSC) เป็นแหล่งรายได้หลักของบริษัท AOT
ซึ่งในปีที่ผ่านมา AOT มีรายได้จากผู้โดยสารขาออก (PSC) 26,743 ล้านบาท
ถ้าให้ AOT แบ่งรายได้จากค่าบริการผู้โดยสารขาออก 10% เข้ากองทุนหมุนเวียนกรมท่าอากาศยาน
แปลว่า AOT ต้องแบ่งรายได้ประมาณ 2,674 ล้านบาท ซึ่งมูลค่านี้จะหล่นลงมาเป็นบรรทัดกำไรที่หายไปทันทีของบริษัท เช่นกัน
ปัจจุบัน P/E ของ AOT อยู่ที่ 42.95
ถ้าให้กำไรที่หายไป 2,674 ล้านบาท คูณด้วย 42.95
จะเป็นมูลค่ามากถึง 114,800 ล้านบาท..
ในขณะที่วันนี้ มูลค่าที่ลงไป 3% คิดเป็นประมาณ 30,000 ล้านบาท ซึ่งอาจหมายความว่านักลงทุนยังไม่คิดว่าเรื่องนี้จะเกิดขึ้นได้จริง 100% หรือ นักลงทุนอาจคิดว่า AOT จะมีวิธีแก้อื่นที่คอยพยุงไม่ให้กำไรลดลง เช่น เพิ่มราคาค่าบริการผู้โดยสารขาออก (PSC) อีก 10% ผลักภาระไปให้ผู้ใช้บริการ หรือ ลดค่าใช้จ่าย เช่นลดเงินโบนัสพนักงาน ซึ่งปีนี้มีค่าโบนัสพนักงานสูงถึง 7.25 เดือน
เรามาดูค่าใช้จ่ายปีล่าสุดของ AOT คือ 29,798 ล้านบาท แบ่งออกเป็น
ค่าใช้จ่ายพนักงาน 27.5%
ค่าจ้างเอาท์ซอร์ส 19.8%
ค่าเสื่อม 19.6%
ค่าเช่าที่ 14.6%
ค่าบำรุงรักษาสนามบิน 9.4%
ค่าสาธารณูปโภค 9.0%
เมื่อดูแล้ว ค่าใช้จ่ายหลายอย่างเป็นค่าใช้จ่ายค่อนข้างคงที่ เช่น ค่าตัดเสื่อม ค่าน้ำค่าไฟ รวมถึงค่าเช่าที่จากสัญญาเช่าระยะยาว
หมายความว่า หาก AOT ต้องการจะปรับค่าใช้จ่ายเพื่อรักษาระดับกำไร ค่าใช้จ่ายพนักงานอาจเป็นหนึ่งในรายการแรกๆที่จะถูกปรับ
ก็ต้องติดตามกันต่อไปว่า AOT จะถูกแบ่งรายได้ค่าบริการผู้โดยสารขาออกจริงหรือไม่
และ AOT จะลดค่าใช้จ่ายอย่างไร
ก็คงต้องบอกว่า AOT จะลดค่าใช้จ่ายอะไรก็ลดไป
แต่อย่าลดค่าจ้างพนักงานทำความสะอาดก็แล้วกัน เพราะที่เป็นอยู่ มันก็ไม่ไหวแล้ว..
----------------------
Blockdit โซเชียลมีเดีย รูปแบบใหม่
----------------------